******

***Žarko Ignjatović*** *– kitara*

Kitarist ***Žarko Ignjatović*** se je rodil v Pulju na Hrvaškem. Diplomiral je pri prof. Darku Petrinjaku na Glasbeni akademiji v Zagrebu, hkrati pa je študij kitare zaključil pri prof. Margi Bäuml - Klasinc na Visoki šoli za glasbo v Gradcu. Leta 1995 je opravil triletni podiplomski študij na Mozarteumu v Salzburgu v razredu prof. Eliota Fiska.

Aktivno je sodeloval na številnih seminarjih svetovno znanih kitaristov kot so Julian Bream, John Williams, David Russell, Sergio in Odair Assad. Je dobitnik številnih nagrad na nekdanjih republiških in zveznih tekmovanjih.

Od leta 1984 živi v Ljubljani. Je redni univerzitetni profesor za kitaro in komorno glasbo na Pedagoški fakulteti Univerze v Mariboru in profesor za kitaro na Glasbeni gimnaziji v Celju. Je ustanovni član Društva slovenskih učiteljev kitare EGTA, dolgoletni mentor na poletnih šolah, deluje tudi kot član žirij na domačih in tujih kitarskih tekmovanjih.

Koncertna dejavnost ga je popeljala po vsem svetu. Njegov solistični repertoar je raznolik in zajema več kot štiri stoletja, od Milana in Narveza, pa vse do del sodobnih slovenskih in tujih skladateljev.

Poleg solistične igre goji tudi iskreno ljubezen do komorne glasbe in je cenjen glasbeni partner v različnih komornih zasedbah. Še posebej rad nastopa v duu, na primer v kombinaciji s flavto, kitaro, violončelom, klarinetom in glasom. Redno snema za radio in televizijo.

Leta 1998 je izšla njegova prva samostojna zgoščenka z deli Weissa, Piazzolle, Tippetta, Bogdanovića in Rojka. Kot druga je leta 2001 izšla še "Hic et nunc", ki je posvečena glasbi sodobnih slovenskih skladateljev: Krivokapič, Strajnar, Lazar, Kumar, Vrhunc, Rojko.

Posnel je dve zgoščenki s kitaristom Jerkom Novakom, eno s čelistom Nebojšo Bugarskim in eno z mezzosopranistko Barbaro Jernejčič Fürst. Leta 2022 je izšla najnovejša zgoščenka “Dialogue”, ki sta jo posnela s klarinetistom Slavkom Kovačičem. Kmalu bo izšla tudi zgoščenka z znamenitim ciklom Franza Schuberta „Die schöne Müllerin“ – „Lepa mlinarica“, ki ga je posnel v sodelovanju z baritonistom Lucasom Somozo Ostercem.